‘’તબાકત – એ – નસીરી’’માં પ્રાચીન વિદ્યાપીઠ નાલંદા પર મુસ્લિમ આક્રમણખોરોની ચઢાઈના આ વર્ણન જમણેરી વિચારકોને ઘણા માફક આવે તેવું છે. પણ હાલની સરકાર અને તેના સમર્થકો કંઈક આવી જ વિકટ દશામાં છે, જે યુનિવર્સિટીને જ્ઞાનના સર્જનના કેન્દ્ર તરીકે નહીં, પણ શત્રુઓના કિલ્લા તરીકે જુએ છે. તેમને આ સ્થળો રાજદ્રોહી અને રાષ્ટ્રવાદ વિરોધીઓનું થાણું લાગે છે. ઉદાહરણ – જવાહરલાલ નહેરુ યુનિવર્સિટીમાં ગયા વર્ષે કારગીલ વિજય દિવસની ઉજવણી થઈ. તે સમયે આર્મીના નિવૃત્ત અધિકારી જે.ડી.બખ્શીએ વિજયીમુદ્રામાં કહ્યું કે જેએનયુ (JNU) કબ્જે કર્યા પછી હવે હૈદ્રાબાદ સેન્ટ્રલ યુનિવર્સિટી અને જાદવપુર યુનિવર્સિટીના ‘’કિલ્લા’’નો નાશ કરવા આગળ વધવું જોઈએ. ગયા અઠવાડિયે સરકારે ઈરાદો સ્પષ્ટ કર્યો. વિદ્યાર્થીઓ, શિક્ષકો અને પત્રકારો પર હુમલો કરાયો. તેઓ સરકારી દખલગીરી અને શારીરિક શોષણકર્તા સામે પગલાં લેવાની માગ સાથે વિરોધ કરી રહ્યા હતા. હા, ભારતીય શિક્ષણ –વ્યવસ્થા ક્યારેય સરકારી દખલગીરીથી મુક્ત રહી નથી, એ હકીકત છે, પણ ભૂતકાળમાં આટલી કપરી સ્થિતિ પેદા થઈ નહોતી.